אני גר באזור הכפרי של מזרח אפריקה כבר בערך 10 שנים,
וברצוני לחלוק עמכם נקודת מבט מהשטח, על עוני כלל עולמי.
אני מאמין שהכישלון הגדול ביותר של המין האנושי
הוא העובדה שהשארנו מאחור יותר ממיליארד מבני מיננו.
רעב, עוני קיצוני,
נראים לעתים קרובות כמו בעיות ענקיות, שלא ניתן להתגבר עליהן,
או לפתור אותן.
אך כאיש שטח,
אני מאמין שאלו דווקא בעיות פתירות מאוד.
אם רק ננקוט בתכניות הפעולה הנכונות.
ארכימדס היה הוגה דעות ביוון העתיקה,
והוא לימד אותנו שאם נפעיל את המנופים הנכונים,
נוכל להזיז את העולם.
במאבק כנגד עוני קיצוני, אני מאמין שישנם שלושה מנופים עוצמתיים
אותם אנו יכולים להפעיל.
השיחה הזו סובבת סביב המנופים הללו ואיך בעזרתם
ניתן לנצח בקרב נגד העוני עוד בימי חיינו.
מהו עוני קיצוני?
כשעברתי לראשונה לגור באזור הכפרי של מזרח אפריקה,
לנתי אצל משפחת חקלאים.
הם היו אנשים נהדרים,
הם הזמינו אותי לתוך ביתם. שרנו שירים יחד
ואכלנו ארוחת ערב פשוטה.
הם נתנו לי שמיכה לישון איתה על הרצפה.
בבוקר, לעומת זאת, לא היה מה לאכול.
ואז בשעת ארוחת הצהריים, צפיתי בתחושת קבס הולכת וגוברת,
בילדה הבכורה מבשלת דייסה כתחליף לארוחת צהריים.
בארוחה זו, כל ילד שתה כוס אחת על מנת לשרוד.
איני יכול לומר לכם כמה התביישתי
כשהם הגישו לי את אחת מהכוסות הללו,
וידעתי שאני חייב לקבל את הכנסת האורחים שלהם.
ילדים זקוקים לאוכל לא רק על מנת לשרוד, אלא גם כדי לגדול פיזית ומנטלית.
בכל יום בו הם לא אוכלים, הם מאבדים קצת מעתידם.
בקרב אלו החיים בעוני קיצוני, התפתחותו של אחד מכל שלושה ילדים
נפגעת באופן בלתי הפיך עקב חיים שלמים של אכילה לא מספקת.
כשמשלבים זאת עם גישה דלה לשירותי בריאות,
אחד מכל 10 ילדים החיים בעוני קיצוני מת טרם הגיע ליום הולדתו החמישי.
ורק רבע מהילדים מסיימים תיכון,
כיוון שאין להם כסף לשכר לימוד.
רעב ועוני קיצוני מגבילים את היכולת האנושית בכל דרך אפשרית.
אנו רואים את עצמנו כמין אנושי חושב, מרגיש ומוסרי,
אך עד שנפתור את הבעיות הללו עבור כל בני מיננו,
לא נעמוד בתקן הזה,
כיוון שכל אדם בעולם הזה הוא בעל חשיבות.
הילד הזה הוא בעל חשיבות.
הילדים האלה הם בעלי חשיבות.
הילדה הזו היא בעלת חשיבות.
הבינו, אנו רואים דברים כאלה,
והם מצערים אותנו,
אבל הם נראים כמו בעיות כל כך גדולות.
אנחנו לא יודעים איך לנקוט בפעולה משמעותית.
אך זכרו את חברנו ארכימדס.
לעוני העולמי יש מנופים עוצמתיים.
זוהי בעיה ככל בעיה אחרת.
אני חי ועובד בשטח וכאיש שטח.
אני מאמין שאלו בעיות מאוד פתירות.
אז ב-10 הדקות הבאות,
הבה לא נהיה עצובים ממצב העולם.
הבה נפעיל את מוחותינו.
הבה נרתום את התשוקה המשותפת שלנו לפתרון בעיות
ונבין מהם אותם מנופים.
מנוף מספר אחד: רוב עניי העולם הם חקלאים.
חשבו כמה זה יוצא דופן.
אם תמונה זו מייצגת את עניי העולם,
אז יותר מחצי עוסקים בחקלאות כמקור פרנסה עיקרי.
זה מרגש אותי מאוד.
כל האנשים הללו, מקצוע אחד.
חשבו כמה זה עוצמתי.
כשחקלאים יתחילו להניב יותר תוצרת, אז יותר ממחצית עניי העולם
ירוויחו יותר כסף ויחלצו מהעוני.
ויותר מזה.
המוצר של חקלאות הוא, כמובן, אוכל.
אז כשחקלאים מניבים יותר תוצרת, מתקבל יותר אוכל,
והם לא רק עוזרים בכך לעצמם,
אלא גם תורמים לקיום קהילות בריאות וכלכלות משגשגות.
וכשחקלאים מניבים יותר תוצרת, הם מפחיתים את העומס על הסביבה.
ברשותנו רק שתי דרכים להאכיל את העולם:
או שנפיק מאדמותינו החקלאיות יותר תוצרת,
או שנברא יערות וערבות כדי לייצר עוד אדמות חקלאיות,
דבר שיהווה אסון סביבתי.
חקלאים מהווים למעשה נקודת מפתח.
כשחקלאים מניבים יותר תוצרת,
הם מרוויחים יותר, הם נחלצים מהעוני,
הם מאכילים את הקהילות שלהם והם מפחיתים את העומס הסביבתי על הקרקע.
חקלאים עומדים במרכז העולם.
ולא חקלאי כזה,
אלא דווקא הגברת הזו.
רוב החקלאים שאני מכיר הם למעשה נשים.
הביטו בחוזק וכח הרצון הקורנים מהאשה הזו.
היא חזקה פיזית, קשוחה מנטלית,
והיא תעשה כל שידרש כדי להשיג חיים טובים יותר עבור ילדיה.
אם אנחנו הולכים לשים את עתיד האנושות בידיו של אדם אחד,
אז אני מאוד שמח שזו היא.
(מחיאות כפיים)
יש רק בעיה אחת:
להרבה חקלאים עם חוות קטנות חסרה גישה לידע ולכלים בסיסיים.
כיום, הם לוקחים מעט דגנים שנשמרו מהשנה שעברה,
שותלים אותם באדמה וחורשים עם מעדר ידני.
אלו כלים וטכניקות הלקוחים מתקופת הברונזה,
וזוהי הסיבה שבגינה הרבה חקלאים נותרו עניים מאוד.
אבל שוב, ישנן חדשות טובות.
מנוף מספר שתיים:
האנושות למעשה פתרה את בעיית העוני בחקלאות לפני מאה שנים.
הרשו לי להציג בפניכם את שלושת היסודות הבסיסיים ביותר בחקלאות.
ראשית, יצירת זרע מעורב על ידי הכלאת שני זרעים יחד.
אם מאביקים באופן טבעי זן שנותן תנובה גבוהה
יחד עם זן שעמיד לבצורת,
מקבלים בן כלאיים שיורש תכונות חיוביות משני הוריו.
בשלב הבא, דשן קונבנציונלי, אם משתמשים בו באופן אחראי,
הוא בר קיימא מבחינה סביבתית.
אם נותנים מינונים זעירים, רק קמצוץ של דשן
לצמח שגבוה ממני,
מרוויחים תפוקה עצומה.
דברים אלו ידועים כתשומות חקלאיות.
תשומות חקלאיות צריכות לבוא בשילוב עם חקלאות נכונה.
כשמרווחים את הזרעים ושותלים בשילוב עם כמות גדולה של זבל אורגני,
חקלאים מכפילים את יבוליהם.
כלים ומנהגים מוכחים אלו יותר משילשו
את התפוקה החקלאית בכל איזור עיקרי בעולם,
וחילצו מעוני כמות אדירה של אנשים.
פשוט טרם סיימנו להפיץ את הידע הזה לכולם,
במיוחד באפריקה שמדרום לסהרה.
אז בסך הכל, אלו חדשות מדהימות.
האנושות פתרה למעשה את בעיית העוני בחקלאות לפני מאה שנים,
בתאוריה.
פשוט טרם סיימנו להפיץ את הפתרונות האלו לכולם.
במאה הזו, הסיבה בגללה אנשים נשארים עניים
היא אולי עצם התגוררותם במקומות מרוחקים.
חסרה להם גישה לפתרונות הללו.
לכן, חיסול העוני הוא פשוט עניין
של העברת ידע ומוצרים מוכחים בשטח לאנשים אחרים.
אנחנו לא צריכים עוד גאונים כרגע.
השליח הצנוע הוא זה שיחסל את העוני הגלובלי עוד בתקופת חיינו.
אז אלו הם שלושת המנופים,
והמנוף החזק מכולם הוא פשוט עצם ההפצה.
בכל מקום בו תאגידים, ממשלות וארגונים ללא כוונת רווח
מקימים רשתות הפצה של מוצרים וידע לשיפור החיים היומיומיים
אנו מחסלים את העוני.
בסדר, אז זה נשמע מאוד נחמד בתאוריה,
אבל מה לגבי מבחן המציאות?
איך נראות רשתות הפצה שכאלה?
ברצוני לחלוק דוגמה מוחשית אותה אני מכיר היטב,
הארגון שלי, קרן וואן אייקר.
אנו משרתים את החקלאית בלבד,
ומשימתנו היא לספק לה את הכלים הנחוצים להצלחתה.
אנו מתחילים במשלוח תשומות חקלאיות לאזורים כפריים מאוד.
ובכן, הדבר עלול להיראות בהתחלה כאתגר קשה לביצוע,
אולם זה מאוד אפשרי. הרשו לי להראות לכם.
אנו רוכשים תשומות חקלאיות מחקלאים רבים עמם אנו עובדים,
ומאחסנים אותן ב-20 מחסנים כגון זה.
בשלב הבא, שלב משלוח התשומות, אנו שוכרים מאות משאיות 10 טון
ושולחים אותן לחקלאיות הממתינות בשטח.
הן אז מקבלות את המשלוח שלהן ולוקחות אותו עימן לחוותיהן.
זה כמו "אמזון" עבור חקלאים כפריים.
יודגש, כי כדי שהמשלוח יעבוד בפועל דרושה פריסת תשלומים.
חקלאיות משלמות כל פעם קצת ובכך מכסות את מרבית הוצאותינו.
כמו כן, אנו כוללים בזה הדרכה.
רכזות השטח הכפריות שלנו מספקות הכשרה תכליתית ומעשית
לחקלאיות שבשטח
אחת לכל שבועיים.
בכל מקום בו אנו מספקים את שירותינו, חקלאיות מסתייעות בכלים אלו
להיחלץ מעוני.
זוהי קונסולטה, חקלאית המשתתפת בתכנית שלנו.
ראו את הגאווה שעל פניה.
היא השיגה שגשוג צנוע, שהוא לדעתי הזכות האנושית
של כל אדם חרוץ באשר הוא.
היום, אני גאה לבשר שאנו משרתים בערך 400,000 חקלאיות כמו קונסולטה.
(מחיאות כפיים)
המפתח לעשיה הזו הוא משלוח מותאם לפי קנה מידה.
בכל אזור נתון, אנו שוכרים רכז שטח כפרי
המספק את שירותינו ל-200 חקלאיות בממוצע,
ויותר מ-1,000 בני משפחותיהן.
כיום, יש לנו 2,000 רכזי שטח
ומספר זה הולך וגדל במהירות.
זהו צבא המשלוח שלנו
ואנחנו רק ארגון אחד.
ישנם תאגידים, ממשלות ומלכ"רים רבים
המחזיקים צבאות משלוח בדיוק כמו שלנו.
אמונתי היא שאנו נמצאים ברגע בזמן
שבו במאמץ משותף, אנו מסוגלים לספק שירותי חקלאות לכל החקלאיות באשר הן.
הרשו לי להראות לכם כמה הדבר אפשרי.
זוהי מפה של אפריקה שמדרום לסהרה,
לצד מפה של ארה"ב כקנה מידה.
בחרתי באפריקה שמדרום לסהרה משום שמדובר באזור משלוחים ענק.
זהו אתגר רציני.
אולם לאחר שבחנו כל מגזר בגודל 6500 קמ״ר על היבשת,
גילינו שחצי מהחקלאיות מתגוררות באזורים המוצללים הללו.
מדובר בשטח קטן מאד בסך הכל.
אם נאגד את האזורים הללו יחדיו
על פני מפת ארה"ב,
נכסה רק את חלקה המזרחי של המדינה.
אתם יכולים להזמין פיצה בכל מקום באזור הזה
והיא תגיע אל מפתן דלתכם חמה, טרייה וטעימה.
אם ארה"ב יכולה לספק פיצה לאזור בגודל כזה,
אז התאגידים, הממשלות והמלכ"רים של אפריקה
יכולים לספק שירותי חקלאות לכל חקלאיותיה.
זה אפשרי.
אסכם באמצעות הסתכלות כוללת, מעבר לחקלאות.
בכל תחום בו התפתחה האנושות,
כבר הומצאו כלים יעילים למיגור העוני.
אנו פשוט צריכים להפיץ אותם.
אז שוב, בכל תחום בו התפתחה האנושות,
אנשים חכמים ביותר כבר מזמן המציאו כלים זולים
ויעילים ביותר.
האנושות מצוידת היטב
בפתרונות פשוטים ויעילים למיגור העוני.
אנו פשוט צריכים לספקם לאזור יחסית קטן.
הבה נשתמש שוב במפת אפריקה שמדרום לסהרה כדוגמא,
זכרו שעוני כפרי מרוכז באזורים הכחולים.
עוני עירוני מרוכז עוד יותר בנקודות הירוקות הקטנות הללו.
שוב, אם נשתמש במפת ארה"ב כקנה מידה,
נראה מה שאני הייתי מכנה "מתחם הפצה בר ביצוע".
למעשה, בפעם הראשונה בהסטוריה האנושית,
עומדות לרשותנו תשתיות משלוח רבות.
תאגידים, ממשלות ומלכ"רים מכל העולם
מחזיקים בצבאות משלוח שבהחלט מסוגלים
לכסות את השטח הקטן הזה.
אנו חסרים רק כוח רצון.
אם נהיה מוכנים,
לכל אחד מאיתנו יש תפקיד בעשיה הזו.
ראשית, אנו צריכים שיותר אנשים ישאפו לעבוד בתחומי הפיתוח האנושי,
בעיקר אם אתם מתגוררים במדינות מתפתחות.
אנו צריכים יותר אנשי שטח בתחומי הבריאות, ההוראה, הכשרת חקלאים,
סוכני מכירות של מוצרים המשפרים את חיי היומיום.
אלה הם אנשי המשלוח המקדישים את עבודתם
לשיפור חייהם של אחרים.
אולם אנו זקוקים גם להרבה אנשי תמיכה.
אלו הן משרות תמיכה פתוחות בארגון שלי לבדו
ואנו רק ארגון אחד מני רבים.
הדבר אולי יפתיע אתכם אבל לא משנה מהי מומחיותכם הטכנית,
ישנו תפקיד לכל אחד מכם במאבק הזה.
ולא משנה כמה זה אפשרי מבחינה ארגונית, למגר את העוני,
אנו זקוקים למשאבים רבים יותר.
זו המגבלה העיקרית שלנו.
מבחינת משקיעים פרטיים, צריך גידול בקרנות להון סיכון,
קרנות השקעה פרטיות והון חוזר בשווקים המתעוררים.
אולם יש גבול למה שהמגזר הפרטי יכול להשיג.
המגזר הפרטי מתקשה לעתים לרשום רווח במתן שירות לעניים המרודים,
על כן לנדבנות עדיין ישנו תפקיד מרכזי בעניין.
כל אחד יכול לתרום, אולם אנו זקוקים לעוד מנהיגים.
אנו זקוקים לנדבנים בעלי חזון
ומנהיגים בינ"ל שיתעמתו עם בעיות בתחום הפיתוח האנושי
ויובילו את האנושות למחיקתן מעל פני האדמה.
אם רעיונות אלה מעניינים אתכם, היכנסו לאתר הזה.
אנו זקוקים לעוד מנהיגים.
האנושות הציבה בני אדם על הירח.
המצאנו מחשבי-על שאנו מסוגלים להטמין בכיסינו
ומקשרים אותנו לכל אדם אחר בעולם.
אנו רצים מרתונים בקצב של 3 דקות לק״מ.
אנו אנשים יוצאים מגדר הרגיל.
אבל השארנו מאחור יותר ממיליארד מבני מיננו.
כל עוד אין לכל ילדה, כמו זו, את ההזדמנות
לממש את מלוא היכולת האנושית שלה,
אנו כושלים בהפיכתנו למין אנושי מוסרי והגון באמת.
מבחינה ארגונית, זה בהחלט אפשרי
למגר עוני קיצוני.
אנו פשוט צריכים לספק מוצרים ושירותים מוכחים
לכולם.
בהינתן כוח הרצון, לכל אחד מאיתנו יש תפקיד למלא.
הבה נשתמש בזמננו, בעבודתנו,
בהון המשותף שלנו.
הבה נביא סוף לעוני קיצוני
עוד בימי חיינו.
תודה רבה.
(מחיאות כפיים)